Michael Andersen
Michael Andersen var en dansk terrakotta-, fajance- og stentøjsfabrikant, som 1890 overtog og i eget navn videreførte den tidligere Th. Stibolts keramiske virksomhed på Lille Torv 12 i Rønne.
Michael Andersen blev udlært terrakottadrejer hos Lauritz Hjorth i Krystalgade i Rønne og havde arbejdet der til 1890. Sammen med sin kunstnerisk begavede ældste søn Daniel Folkmann Andersen (1885-1959) udviklede han 1890-1900 en serie sorte terrakotta- og majolikavarer, der gjorde virksomheden kendt både herhjemme og i udlandet.
1916 indgik en anden af sønnerne, Emil Folkmann Andersen (1887-?) i partnerskab med faderen. Virksomheden fik nu navnet "Michael Andersen & Søn. Bornholms Keramiske Fabrikker", og man stemplede keramikken "M.A. & S.".
Fra 1916 og frem til 1931 skabtes i skønvirkestil en række originale værker i blymajolika, som konsoliderede firmaets position blandt de kunstnerisk mest interessante keramiske virksomheder i Danmark.
Efter Michael Andersens død 1931 fik produktionen et mere industrielt præg, omend der blev eksperimenteret heldigt med mange nye glasurtyper. Varesortimentet blev i stigende grad turistorienteret og tilpasset tidernes konventionelle smag.
Fra 1931 stemplede man arbejderne med Rønnes byvåben, tre fisk i et trekantet våbenskjold. Virksomheden, indskrænket til et keramikværksted og en butik, drevet af keramikeren Solveig Ussing, eksisterer stadig på samme adresse i Rønne og forhandler nu hovedsageligt prydkeramik fra tiden efter 1930.